### Resumé

Støj påvirker mennesker og undersøgelser viser, at støj herunder støj fra vejene, har betydning for vores sundhed. På mødet præsenteres udkast til kortlægning af trafikstøj i Vejle Kommune samt mulige virkemidler til at reducere støjen på strækninger, hvor årsdøgntrafikken overstiger 8000 køretøjer.

### Sagsfremstilling

Vejle Kommune har i 2010 fået udført støjkortlægning for veje med en årsdøgnstrafik på mere end 16.000 biler. I følge bekendtgørelse 717 af 13/6/2006 skulle alle veje med en årsdøgntrafik med mere end 16.000 biler støjkortlægges. I 2010 drejede det sig om strækningerne [adresse], [adresse] og [adresse].

I følge bekendtgørelse nr. 1065 af 12/09/2017 om kortlægning af ekstern støj og udarbejdelse af støjhandlingsplaner, er det i dag kun Staten, 14 kommuner i [adresse], samt [adresse], Odense og Aalborg, der skal udarbejde støjhandlingsplaner hvert femte år. For øvrige kommuner er der ingen krav om udarbejdelse af støjhandlingsplaner. Vejle Kommune bestemmer således selv omfang og metode for en eventuel kortlægning og handlingsplan.

I [adresse] er der ingen lovgivning, der sætter grænser for, hvor meget trafikstøj, der må spredes fra veje, der er bygget og taget i brug. De gældende regler og lovgivning regulerer kun trafikstøjen ved planlægning af nyt byggeri i områder med trafikstøj og i nogen grad ved planlægning af nye veje. Miljøstyrelsen har i den forbindelse fastsat en vejledende grænseværdi på 58 dB udendørs.

Teknisk Udvalg drøftede 16. januar 2024 pkt. 3, det fremtidige arbejde med støj fra vejene i Vejle Kommune. Teknik & Miljø har med udgangspunkt i denne drøftelse igangsat en kortlægning af trafikstøj i kommunen. Kortlægningen samt virkemidler, der kan reducere støjen på de strækninger, hvor årsdøgnstrafikken overstiger 8000 køretøjer, præsenteres på mødet. Kortlægningen omfatter kun de kommunale veje. Statens støjhandlingsplan behandles i pkt. 129 Høring af støjhandlingsplan for statens veje 2024 - 2029.

### Klima og resiliensvurdering

Undersøgelser viser at støj, herunder vejstøj har en væsentlig betydning for vores sundhed.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller,

**at** Teknisk Udvalg drøfter oplægget til kortlægning af trafikstøj.

### Beslutning

Drøftet.

Udvalget ønsker at emnet kan drøftes sammen med Sundhed på et temamøde med Byrådet, alt med henblik på at der kan udvikles en egentlig strategi til håndtering af trafikstøj.